محمد اعزاز علی امروہوی

محمد اعزاز علی امروہوی (1883–1955ء) ایک ہندوستانی عالم دین، ادیب، فقیہ، مفتی، محشِّی (حاشیہ نگار)، مترجم اور مصنف تھے، جنھوں نے دار العلوم دیوبند میں تقریباً پینتالیس (45) سال اور مجموعی طور پر نصف صدی سے زائد عرصے تک تدریسی خدمات انجام دیں۔

 ابتدائی و تعلیمی زندگی 
محمد اعزاز علی امروہوی 30 ذی الحجہ 1300ھ کے غروبِ شمس کے بعد، یکم محرم 1301ھ کی رات مطابق 2 نومبر 1883ء کو بدایوں میں پیدا ہوئے، جس وقت اُن کے والد محمد مزاج علی بسلسلۂ ملازمت وہاں مقیم تھے۔ اُن کا اصل تعلق محلۂ شاہی چبوترا، قصبۂ امروہہ (ضلع مرادآباد) سے تھا۔

ان کی ابتدائی تعلیم شاہجہاں پور میں ہوئی جہاں ان کے والد کا ٹرانسفر ہو گیا تھا۔ وہیں حفظ قرآن کی تکمیل کی۔ پھر مدرسہ گلشن فیض، تلہر، ضلع شاہجہاں پور کے صدر مدرس مقصو علی خاں شاہجہاں پوری سے شرح جامی تک کی کتابیں پڑھیں، پھر مدرسہ عین العلم، شاہجہاں پور میں داخلہ لے کر مدرسے کے بانی عبید الحق خاں کابلی کے علاوہ؛ انھوں نے بشیر الدین مرادآبادی سے درس نظامی کی اکثر کتابوں سمیت کنز الدقائق بھی پڑھی اور کفایت اللہ دہلوی سے فارسی کی بعض کتابوں کے علاوہ شرح الوقایہ بھی پڑھی۔

اس کے بعد انھوں نے دار العلوم دیوبند کا رخ کیا اور ہدایہ اول محمد احمد نانوتوی اور منطق کی بعض کتابیں محمد سہول بھاگلپوری جیسے اساتذہ سے پڑھیں پھر عاشق الٰہی میرٹھی کی خواہش پر مدرسۂ قومیہ، خیر نگر، میرٹھ میں داخلہ لے کر صحیح بخاری کے علاوہ تمام کتبِ صحاح اور مختلف علوم و فنون کی کتبِ عالیہ عبد المومن دیوبندی سے اور اصول و عروض کی بعض کتابیں عاشق الہی میرٹھی سے پڑھیں۔

اخیر میں تحصیلِ کمال کے لیے دار العلوم دیوبند دوبارہ گئے اور وہاں ہدایہ اخیرین، تفسیر بیضاوی، توضیح و تلویح، سنن ابی داؤد، سنن ترمذی اور صحیح بخاری محمود حسن دیوبندی سے، فنون کی کتابیں غلام رسول ہزاروی اور عزیز الرحمن عثمانی وغیرہ سے اور نفحۃ الیمن کے علاوہ ادب کی دیگر کتبِ متداولہ محمود حسن دیوبندی کے پاس علم حدیث کی سماعت کے لیے آئے ہوئے سید معز الدین سے پڑھ کر 1321ھ مطابق 1903ء میں وہاں سے فارغ التحصیل ہوئے۔

 تدریسی و عملی زندگی 
تعلیم سے فراغت کے بعد محمود حسن دیوبندی کے حکم پر انھوں نے اپنی تدریسی زندگی کا آغاز مدرسہ نعمانیہ، پورینی، ضلع بھاگلپور سے کیا، جہاں سے انھون نے تقریباً سات سال خدمت انجام دینے کے بعد اپنے والد کی خدمت کے لیے تین سال شاہجہاں پور میں قیام کیا اور اس درمیان میں مدرسہ افضل المدارس، شاہجہاں پور میں تدریس خدمت سے وابستہ رہے۔ پھر 1330ھ مطابق 1912ء میں اس مدرسے کے ناظم کے انتقال کے بعد ان کا تقرر پچیس روپے مشاہرے پر دار العلوم دیوبند میں ہو گیا۔ دار العلوم کے ان کی ابتدائی تدریسی زمانے میں ان کے استاذ محمد سہول بھاگلپوری کی اُن پر خصوصی توجہ رہی۔ ان کے یہی استاذ بعد میں اہم مسائلِ فقہیہ میں خود امروہوی سے رجوع کیا کرتے تھے۔ محمد سہول بھاگلپوری کے دار العلوم سے بہار یونیورسٹی میں پروفیسر بن کر چلے جانے کے بعد تدریس میں انھوں نے انور شاہ کشمیری سے طویل عرصے تک خصوصی استفادہ کیا۔

1340ھ مطابق 1921ء میں اس وقت کے مہتممِ دار العلوم دیوبند اور ان کے استاذ محمد احمد نانوتوی انھیں اپنی معیت میں ریاست حیدرآباد لے گئے، جہاں تقریباً ایک سال کے قیام کے بعد اپنے استاذ (نانوتوی) کے ہمراہ دیوبند واپسی ہو گئی۔

1347ھ مطابق 1928ء میں دار العلوم دیوبند کے پہلے صدر مفتی عزیز الرحمن عثمانی کے انتقال کے بعد، صدر مفتی کے عہدے پر ان کو تفویض کیا گیا، جس پر وہ 1348ھ مطابق 1929ء تک متمکن رہے، پھر دوسری دفعہ 1364ھ مطابق 1945ء سے 1366ھ مطابق 1947ء تک وہ اس عہدے پر فائز رہے۔ ان کے دورِ صدارت میں چوبیس ہزار آٹھ سو پچپن فتاویٰ لکھے گئے۔

حسین احمد مدنی کی صدر مدرسی کے زمانے میں 1357ھ انھیں نائب ناظمِ تعلیمات بنایا گیا، جس حیثیت سے 1364ھ سے 1367ھ تک کے عرصے کے علاوہ تاحیات انھوں نے خدمت انجام دی۔

تدریس کی ابتدا تو علم الصیغہ، مفید الطالبین اور نور الایضاح جیسی کتابوں سے ہوئی؛ مگر مقبولیتِ درس کی وجہ سے بالآخر ”شیخ الادب و الفقہ“ کے لقب سے مشہور ہوئے، عمر کے آخر میں کئی سال سنن ترمذی (جلد ثانی) اور تفسیر کی بلند پایہ کتابوں کے دروس ان سے متعلق رہے۔ حسین احمد مدنی کی غیر موجودگی میں کئی دفعہ صحیح بخاری کی تدریس بھی ان سے متعلق رہی۔ اس کے علاوہ میزان الصرف، شرح ابن عقیل، ملا جامی، نفحۃ العرب، ملتقی الابحر، دیوان متنبی، دیوان حماسہ، بیضاوی، ہدایہ اخیرین، سنن ابی داؤد، سنن ابن ماجہ وغیرہ کی تدریس بھی ان سے متعلق رہی ہے۔
 مشہور تلامذہ 
محمد اعزاز علی امروہوی کے مشہور تلامذہ میں محمد طیب قاسمی، محمد شفیع دیوبندی، محمد ادریس کاندھلوی، مناظر احسن گیلانی، حفظ الرحمن سیوہاروی، عتیق الرحمن عثمانی، محمد میاں دیوبندی، مصطفی حسن کاکوروی، محمود نانوتوی، منظور احمد نعمانی، سعید احمد اکبر آبادی، نسیم احمد فریدی، زین العابدین سجاد میرٹھی، احتشام الحق تھانوی، فخر الحسن مرادآبادی، محمد جلیل کیرانوی، معراج الحق دیوبندی، عبد الاحد دیوبندی اور سید حسن دیوبندی شامل تھے۔

 بیعت و سلوک 
محمد اعزاز علی امروہوی کا تعلقِ بیعت و ارادت ابتداً محمود حسن دیوبندی سے تھا، ان کی وفات کے بعد اخیر وقت تک انھوں نے حسین احمد مدنی سے اصلاحی تعلق قائم رکھا۔

 قلمی و ادبی زندگی 
محمد اعزاز علی امروہوی عربی نظم و نثر پر قدرت کے ساتھ ساتھ اردو نظم و نثر میں بھی مہارت رکھتے تھے۔ ماہنامہ القاسم میں ان کے عربی کے متعدد قصائد شائع ملتے ہیں۔ انھوں نے اردو شاعری میں محمود حسن دیوبندی سے اور عربی شاعری میں حبیب الرحمن عثمانی و انور شاہ کشمیری سے اصلاحات لی تھیں۔ ماہنامہ ”القاسم“ اور ”الرشید“ میں ان کے مضامین شائع ہوا کرتے تھے؛ بلکہ ایک عرصے تک انھوں نے ماہنامہ القاسم و ماہنامہ الرشید کے لیے اداریے بھی لکھے۔ درس نظامی سے متعلق کتابوں پر ان کی لکھی گئیں تعلیقات و حواشی، ترجموں اور تصانیف میں درج ذیل کتابیں شامل ہیں:
 نفحۃ العرب (’’نفحۃ الیمن‘‘ کے متبادل کے طور پر مرتب کی گئی کتاب)  جو درس نظامی کے نصاب میں شامل ہے۔
 حاشیہ نور الایضاح (فارسی)
 حاشیہ دیوان الحماسۃ (عربی)
 حاشیہ کنز الدقائق (عربی)
 حاشیہ دیوان المتنبی (عربی)
 حاشیہ عروض المفتاح (عربی)
 حاشیہ نور الایضاح (عربی)
 حاشیہ مختصر القدوری (عربی)
 حاشیہ تلخیص المفتاح (عربی)
 محمود الروایۃ علی شرح النقایۃ (عربی)
 حاشیہ مفید الطالبین (عربی)
 حاشیہ مقامات حریری (عربی)
 حاشیہ نفحۃ العرب (عربی)
 التعلیق علی الشمائل المحمدیۃ (ترمذی)
 حواشی ابنِ ماجہ (عربی)
 حواشی جدیدہ و حل لغات و ترجمہ اردو دیوان متنبی
 البینات اردو ترجمہ ”قصیدۃ لامیۃ المعجزات“ (حبیب الرحمن عثمانی)
 اردو شرح قصیدۂ عربی (حبیب الرحمن عثمانی)
 ترجمہ ”القصیدۃ الأخلاقیۃ“
 ترجمہ الزواجر عن اقتراف الکبائر

 وفات و پسماندگان 
محمد اعزاز علی امروہوی کا انتقال 12 رجب المرجب 1374ھ مطابق 8 مارچ 1955ء، بہ روز منگل، بہ وقتِ صبحِ صادق دیوبند میں ہوا۔ نمازِ جنازہ اسی دن بعد نمازِ ظہر احاطۂ مولسری میں محمد زکریا کاندھلوی نے پڑھائی اور قبرستانِ قاسمی میں مدفون ہوئے۔ پسماندگان میں سے دو بیٹیوں کے علاوہ ان کے تین بیٹے تھے: بڑے بیٹے اعزاز احمد عرف احمد میاں دار العلوم دیوبند کے استاذ تجوید و قراءت استاذ تھے، دوسرے بیٹے رشید احمد عرف رشید میاں پاکستان کے کسی مدرسے میں مدرس تھے اور چھوٹے بیٹے اعزاز الاسلام عرف حامد میاں دار العلوم دیوبند میں درجۂ علیا کے استاذ تھے۔

 حوالہ جات 
 مآخذ 

 کتابیات 









زمرہ:1883ء کی پیدائشیں
زمرہ:1955ء کی وفیات
زمرہ:برطانوی ہند کی شخصیات
زمرہ:بھارت کے سنی علما
زمرہ:تاریخ پیدائش نامعلوم
زمرہ:دار العلوم دیوبند کا تدریسی عملہ
زمرہ:دیوبندی شخصیات
زمرہ:دار العلوم دیوبند کے فضلا
زمرہ:امروہہ کی شخصیات
زمرہ:ویکی ڈیٹا سے مطابقت رکھنے والی مختصر تفصیل